CELEX: C2007/297/35
Language: sl
Date: 2007-12-08 00:00:00
Title: Zadeva C-423/07: Tožba, vložena 13. septembra 2007 – Komisija Evropskih skupnosti proti Kraljevini Španiji

8.12.2007   
            
            
               SL
            
            
               Uradni list Evropske unije
            
            
               C 297/21
            
         Tožba, vložena 13. septembra 2007 – Komisija Evropskih skupnosti proti Kraljevini Španiji
   (Zadeva C-423/07)
   (2007/C 297/35)
   Jezik postopka: španščina
   Stranki
   
      Tožeča stranka: Komisija Evropskih skupnosti (zastopnik: D. Kukovec, zastopnik, in M. Canal Fontcuberta, odvetnica)
   
      Tožena stranka: Kraljevina Španija
   Predlogi tožeče stranke:
   
               —
            
            
               Ugotovi naj se, da Kraljevina Španija, s tem da med gradbena dela, ki so predmet razpisa koncesije in posebne razpisne dokumentacije za dodelitev upravne koncesije za izgradnjo, vzdrževanje in izkoriščanje povezave med avtocesto A-6 in mestoma Segovia in Ávila ter za vzdrževanje in izkoriščanje odseka Villalba-Adanero iste avtoceste, ni navedla del, ki so bila naknadno oddana, ni izpolnila obveznosti iz člena 3 in člena 11(3), (6), (7), (11) in (12) Direktive Sveta 93/37/EGS (1) ter načel iz Pogodbe ES, predvsem načel enakega obravnavanja in prepovedi diskriminacije.
            
         
               —
            
            
               Kraljevini Španiji naj se naloži plačilo stroškov.
            
         Tožbeni razlogi in bistvene trditve
   Ministerio de Fomento (Ministrstvo za infrastrukturo in promet) je v skladu s kraljevim dekretom 1724/1999 z dne 5. novembra dodelilo upravno koncesijo za izgradnjo, vzdrževanje in izkoriščanje odsekov avtoceste s cestnino: avtocesta s cestnino A-6, povezava s Segovio, in avtocesta s cestnino A-6, povezava z Ávilo, ter za vzdrževanje in izkoriščanje avtoceste s cestnino A-6 na odseku Villalba-Adanero od leta 2018. Zaradi dodelitve navedene koncesije je bilo oddanih več del, ki niso bila razpisana, katerih vrednost je presegla skupno vrednost razpisanih del in ki so deloma zunaj področja, ki je bilo predmet koncesije.
   Prvič, Komisija navaja, da je Kraljevina Španija, s tem da je brez predhodne objave oddala dela, kršila člen 3 Direktive 93/37 in posledično člena 11(3), (6), (7), (11) in (12) iste direktive. Komisija trdi, da bi morala biti v skladu z Direktivo 93/37 vsa oddana dela objavljena v Uradnem listu.
   Drugič, Komisija meni, da v objavljenem razpisu in posebni razpisni dokumentaciji ni obstajal noben napotek, ki bi ponudnikom dovolil dati ponudbe za dela na odsekih, ki niso bili povezava med avtocesto s cestnino A-6 in mestoma Ávila in Segovia, kot so bila dela, ki so bila oddana naknadno. Komisija zato meni, da so španski organi, s tem da so sprejeli ponudbo, ki očitno ni bila v skladu z določili, določenimi v objavljenem razpisu in posebni razpisni dokumentaciji, kršili načelo enakega obravnavanja.
   
      (1)  Direktiva Sveta 93/37/EGS z dne 14. junija 1993 o usklajevanju postopkov za oddajo javnih naročil za gradnje (UL L 199, str. 54).